May Britt Vihovde (Venstre), 2005-06-17:
Eg vil starta med å takka Framstegspartiet for at vi har hatt konstruktive forhandlingar og har komme fram til eit godt forhandlingsresultat. Samarbeidsregjeringa sin politikk gir gode resultat. Arbeidsløysa er på veg ned. Vi har framleis låg prisvekst og låg rente. Det er ikkje mangel på gode formål som ein kunne ønskt seg meir pengar til frå staten. Ein disiplinert og balansert finanspolitikk er det viktigaste bidraget vi kan gi for å vera føreseielege, sikra arbeidsplassar, låg kronekurs, låg rente framleis og styrkja konkurransekrafta internasjonalt. Det er heller ikkje mangel på merknader og forslag i innstillinga frå opposisjonen om kva dei ønskjer å bruka meir pengar på. Dersom ein summerer opp alle forslaga frå Arbeidarpartiet, Sosialistisk Venstreparti og Senterpartiet i saker vi har behandla denne våren, vil dette regjeringsalternativet stå overfor store, ja, eg vil seia uoverstigelege, utfordringar, når dei skal setja saman eit statsbudsjett som sikrar eit konkurransedyktig næringsliv og låg rente. Eg reknar med at dei har som intensjon å gjennomføra dei løfta dei har gitt – at det ikkje berre er valløfte. Offentlege velferdsordningar har vakse med 43 milliardar kr i denne stortingsperioden. Venstre ønskjer at vi skal prioritera meir til dei som har minst. Det betyr å målretta midlane mot dei som faktisk har minst, og ikkje innføra nye velferdsordningar som blir smurde jamt utover til alle. Nærare 3,5 milliardar kr har Samarbeidsregjeringa brukt målretta mot dei som treng det mest, anten det gjeld bustadlause, åleineforsørgjarar eller rusavhengige. Vi lever i eit av verdas rikaste land, der dei aller fleste har det veldig godt. Dei fleste av oss klarer å syta for seg sjølv og sine med eiga arbeidsinntekt. Men for dei som har lite, må det auka innsats til. Venstre er derfor svært glad for at ein også i revidert nasjonalbudsjett har prioritert rusomsorg, barnevernet og tiltak for langtidsmottakarar av sosialhjelp. Venstre har sytt for at vi innan kollektivtrafikken har fått det største lyftet i historia, med over 4 milliardar kr i denne stortingsperioden. Fleire reiser kollektivt, og investeringane i god infrastruktur, som jernbane, er i rute. Vi har auka satsing på fornybar energi og på forsking og energieffektivisering. Vi er også svært glade for at mange fantastiske naturperler no kan sikrast for allmenta, ved at Statskog SF får heimel til å kjøpa forsvarseigedommar. Skal velferda vår vera berekraftig også i framtida, må det skapast fleire arbeidsplassar. Vi har fått auka sysselsetjinga, og det er rekord i oppstart av nye bedrifter. Med ei raud-grøn regjering risikerer ein – basert på deira alternative budsjett – å få ei regjering som ikkje prioriterer miljøetikkje maktar å prioritera i velferdspolitikkenaukar oljepengebruken med nesten 1 milliard kr i eit revidert budsjettaukar skattane, medrekna formuesskatten, betydeleg – med nesten 0,5 milliardar kraukar alkoholavgiftene, sukkeravgiftene og matmomsenkuttar i friskulanesprikjer i finanspolitikken, i pengepolitikken, i tryggingspolitikken og i energi- og miljøpolitikken Korleis desse partia – med så til dei grader ulik ståstad – skal kunna bli einige om ei regjeringsplattform, er for meg ei gåte. Dette er eit risikoprosjekt og eit sjansespel som kan setja velferd og arbeidsplassar i fare. Regjeringspartia har alle desse fire åra samarbeidd veldig godt. Vi har skapt orden i økonomien, auka sysselsetjinga og innført målretta tiltak mot fattigdom og nød. Og vi har sett miljø fremst. Men vi har mykje meir vi ønskjer å gjera. Vi i Venstre vil i neste periode følgja opp den ambisiøse og realistiske miljøpolitikken vår. Vi vil framleis leggja til rette for ein aktiv gründerpolitikk, fordi nye arbeidsplassar er nøkkelen til velferd i framtida. Venstre vil vera langt tydelegare i sosialpolitikken. Her vil vi prioritera meir til dei som treng det mest, anten det er familiar med tunge omsorgsoppgåver, innvandrarar som fell utanfor arbeidslivet, eller rusmisbrukarar. Ei regjering som kan samarbeida både til høgre og til venstre i norsk politikk, er utan tvil den beste løysinga for landet, for dei beste løysingane for miljøet og for borgarane finn ein faktisk i sentrum av norsk politikk.